2022 10 5
LT
Europos Sąjungos oficialusis leidinys
L 258/119
Aplinka ir tvarumas
65.
palankiai vertina tvarumo, aplinkosaugos ir prieinamumo standartų, įskaitant Sąjungos aplinkosaugos vadybos ir audito sistemos (EMAS) standartus, įtraukimą į Komiteto ir Regionų komiteto pastatų strategiją; pažymi, kad nuo tada, kai buvo sukurta aplinkosaugos vadybos sistema, Komitetas ir Regionų komitetas ėmėsi įvairių veiksmų, kad pagerintų savo pastatų energinį naudingumą ir sumažintų jų anglies pėdsaką; palankiai vertina tai, kad sukurta Žaliajam kursui skirta darbo grupė, ir žino, kad šiuo metu atliekamas Komiteto ir Regionų komiteto anglies dioksido poveikio neutralizavimo iki 2030 m. tyrimas; palankiai vertina Komiteto dalyvavimą Parlamento išmetamo šiltnamio efektą sukeliančių dujų kiekio kompensavimo sistemoje ir tai, kad Komitetas turi specialią biudžeto eilutę atitinkamiems asignavimams teikti; palankiai vertina tai, kad Komiteto suvartojama elektros energija tiekiama naudojant tik tvarius žaliosios energijos šaltinius; be to, ragina Komitetą visuose pastatuose įrengti saulės baterijų plokštes, kad būtų padidintas CO2 efektyvumas;
66.
atkreipia dėmesį į keletą konkrečių veiksmų, kurių imtasi siekiant sumažinti popieriaus naudojimą, ir primygtinai raginą Komitetą patvirtinti tinkamą bepopierę politiką; palankiai vertina tai, kad 2020 metais vienam asmeniui per dieną sunaudojamo popieriaus kiekis sumažėjo 52 proc., palyginti su 2019 metais, ir 81 proc., palyginti su 2015 metais;
67.
palankiai vertina Komiteto nustatytas konkrečias priemones, kuriomis siekiama skatinti keliones tvarių rūšių transportu, pavyzdžiui, tarnybiniais dviračiais, plėtoti dviračių infrastruktūrą ir kuponų, kurie leistų išskirtinėmis aplinkybėmis patekti į automobilių stovėjimo aikšteles, sistemą; pažymi, kad judumo politika apima finansinę paramą dviratininkams ir darbuotojams, įsigijusiems sezoninius viešojo transporto bilietus, o abiejų rūšių paramą gaunantys darbuotojai turi atsisakyti teisės naudotis automobilių stovėjimo aikštele;
68.
atkreipia dėmesį į Komiteto įsipareigojimą įgyvendinti 17 Jungtinių Tautų darnaus vystymosi tikslų (DVT), taip pat laikytis jų ir atitinkamų Sąjungos strategijų; pabrėžia, kad Komitetas turi Tvaraus vystymosi observatoriją, kurios tikslas – skatinti tvarumą Sąjungoje;
69.
sveikina Komitetą dėl kartu su Komisija bendrai valdomos Žiedinės ekonomikos suinteresuotųjų subjektų platformos;
Komunikacija ir daugiakalbystė
70.
pažymi, kad 2019 m. spalio mėn. Biuras patvirtino naują Komiteto logotipą, kuris vizualiai dera su Sąjungos institucijų logotipais; mano, kad šis pokytis prisidės prie Sąjungos institucijų, įstaigų, organų ir agentūrų matomumo tarp piliečių ir įvaizdžio nuoseklumo;
71.
palankiai vertina tai, kad COVID-19 pandemijos kontekste Komitetas sugebėjo pritaikyti savo komunikacijos strategiją – internetu suorganizuota keletas svarbių renginių ir veiksmų, kuriais sudaromos palankesnės sąlygos jo informavimo veiksmams ir ryšiams su suinteresuotaisiais subjektais bei piliečiais; pabrėžia, kad 2020 m. liepos mėn. Komitetas vietoj savo metinio pilietinės visuomenės apdovanojimo įsteigė vienkartinį apdovanojimą „Pilietinė visuomenė prieš COVID-19“, skirtą asmenims, pilietinės visuomenės organizacijoms ir privačioms įmonėms už jų ne pelno iniciatyvas, kuriomis siekiama kovoti su COVID-19 krize ir jos padariniais;
72.
pabrėžia, kad visas su Komiteto nuomonėmis ir informaciniais pranešimais susijęs darbas yra prieinamas visomis oficialiosiomis kalbomis ir kad Komiteto interneto svetainė atitinka Sąjungos viešojo sektoriaus įstaigų prieinamumo standartus;
73.
palankiai vertina Komiteto dalyvavimą Konferencijoje dėl Europos ateities, padedant užtikrinti, kad ši demokratinė veikla geriau pasiektų organizuotą pilietinę visuomenę; be to, ragina Komitetą padėti savo nariams dalyvauti vietos dialoguose su piliečiais ir pilietine visuomene Europos klausimais;